Document ID: 32011R0626

REGOLAMENT DELEGAT TAL-KUMMISSJONI (UE) Nru 626/2011
tal-4 ta’ Mejju 2011
li tissupplimenta d-Direttiva 2010/30/KE tal-Parlament Ewropew u tal-Kunsill fir-rigward tat-tikkettar enerġetiku tal-kundizzjonaturi tal-arja
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2010/30/UE tad-19 ta' Mejju 2010 tal-Parlament Ewropew u tal-Kunsill dwar l-indikazzjoni permezz ta’ tikkettar u l-informazzjoni standard tal-prodott dwar il-konsum tal-enerġija u riżorsi oħra minn prodotti tal-enerġija relatati (1), u b'mod partikolari l-Artikoli 10 tagħha,
Billi:
(1)
Id-Direttiva 2010/30/UE titlob li l-Kummissjoni tadotta atti delegati fir-rigward tat-tikkettar tal-prodotti marbutin mal-enerġija li jirrappreżentaw potenzjal sinifikanti għall-iffrankar tal-enerġija u li għandhom differenzi kbar fil-livelli tal-prestazzjoni b'funzjonalità ekwivalenti.
(2)
Dispożizzjonijiet għat-tikkettar enerġetiku tal-kundizzjonaturi tal-arja ġew stabbiliti mid-Direttiva tal-Kummissjoni 2002/31/KE tat-22 ta’ Marzu 2002 li timplimenta d-Direttiva tal-Kunsill 92/75/KEE rigward l-ittikjettar [it-tikkettar] li jindika il-konsum ta' enerġija tal-kondizzjonaturi tal-arja domestiċi (2). Id-Direttiva ta' implimentazzjoni tistabbilixxi skali differenti ta' tikkettar għall-kundizzjonaturi tal-arja li jużaw teknoloġiji differenti u d-determinazzjoni tal-effiċjenza enerġetika hija bbażata biss fuq it-tħaddim b'tagħbija sħiħa.
(3)
L-elettriku użat mill-kundizzjonaturi tal-arja jgħodd għal parti sinifikanti mid-domanda domestika u kummerċjali totali għall-elettriku fl-Unjoni Ewropea. Barra mit-titjib fl-effiċjenza enerġetika li diġà sar, għad hemm lok sostanzjali għal aktar tnaqqis fil-konsum tal-enerġija mill-kundizzjonaturi tal-arja.
(4)
Id-Direttiva 2002/31/KE għandha tiġi rrevokata u għandhom jiġu stipulati dispożizzjonijiet ġodda minn dan ir-Regolament sabiex jiġi żgurat li t-tikketta dwar l-enerġija tipprovdi inċentivi dinamiċi għall-fornituri sabiex ikomplu jtejbu l-effiċjenza fl-użu tal-enerġija tal-kundizzjonaturi tal-arja u titħaffef it-trasformazzjoni tas-suq lejn teknoloġiji effiċjenti fl-użu tal-enerġija.
(5)
Id-dispożizzjonijiet ta' dan ir-Regolament għandhom japplikaw għall-kundizzjonaturi tal-arja arja-arja b'qawwa tal-ħruġ tat-tkessiħ sa 12 kW (jew qawwa tal-ħruġ tat-tisħin, jekk tkun ipprovduta biss il-funzjoni tat-tisħin).
(6)
L-iżviluppi tekonoloġiċi fit-titjib tal-effiċjenza enerġetika tal-kundizzjonaturi tal-arja kienu mgħaġġlin ħafna f'dawn l-aħħar snin. Ippermettew lil bosta pajjiżi terzi jdaħħlu rekwiżiti minimi stretti tal-effiċjenza enerġetika u wasslu għal proċess ta' introduzzjoni ta' skemi ġodda tat-tikkettar tal-enerġija bbażati fuq il-prestazzjoni staġonali. L-apparat tal-lum, minbarra l-kundizzjonaturi tal-arja b'kanal singolu u kanal doppji, li jilħaq l-ogħla livelli ta' effiċjenza, sebaq bil-kbir il-livelli A tal-effiċjenza stabbiliti mid-Direttiva 2002/31/KE.
(7)
Dan ir-Regolament jintroduċi żewġ skali tal-effiċjenza enerġetika bbażati fuq il-funzjoni primarja u fuq aspetti speċifiċi importanti għall-konsumatur. Billi l-kundizzjonaturi tal-arja jintużaw prinċipalment f'kundizzjonijiet ta' tagħbija parzjali, l-ittestjar tal-effiċjenza għandu jinbidel għal metodu ta' kejl tal-effiċjenza staġonali, ħlief għall-kundizzjonaturi tal-arja b'kanal singolu u kanal doppju. Il-metodu tal-kejl staġonali jqis aħjar il-benefiċċji tat-teknoloġija “inverter” u l-kundizzjonijiet li fiha jintuża dan l-apparat. Il-metodu l-ġdid tal-kalkolu tal-effiċjenza b'miżura ta' implentazzjoni tal-Ekodisinn li tistipula rekwiżiti minimi tal-effiċjenza enerġetika ogħla mil-livell A attwali, se jwasslu għal klassifikazzjoni mill-ġdid ta' dan l-apparat. Konsegwentement, kundizzjonaturi tal-arja split, tat-twieqi u tal-ħitan għandhom ikollkom skala ġdid tal-effiċjenza enerġetika A-G bi “+” miżjuda man-naħa ta' fuq tall-iskala kull sentejn sakemm tintlaħaq il-klassi A+++.
(8)
Għall-kundizzjonaturi tal-arja b'kanal doppju u singolu, għandhom ikomplu jiġu applikati indikaturi tal-prestazzjoni tal-effiċjenza enerġetika nominali, għaliex bħalissa fis-suq m'hemmx unitajiet li jaħdmu bit-teknoloġija “inverter”. Billi m'hi xierqa ebda klassifikazzjoni mill-ġdid ta' dan l-apparat, il-kundizzjonaturi tal-arja b' kanal singolu u kanal doppju għandhom ikollhom skala A+++-D. Filwaqt li dan l-apparat inerentament inqas effiċjenti mill-apparat split jista' jilħaq biss klassi tal-effiċjenza enerġetika A+ fi skala A+++-D, l-apparat split l-aktar effiċjenti jista' jilħaq sal-klassi tal-effiċjenza enerġetika A+++.
(9)
Dan ir-Regolament għandu jiżgura li l-konsumaturi jkollhom tagħrif komparattiv aktar preċiż dwar il-prestazzjoni tal-kundizzjonaturi tal-arja.
(10)
L-effett kumplessiv tat-tikkettar enerġetiku stipulat f'dan ir-Regolament u fir-Regolament li jimplimenta d-Direttiva 2009/125/KE tal-Parlament Ewropew u tal-Kunsill fir-rigward tar-rekwiżiti tal-kundizzjonaturi tal-arja (3) mistenni jwassal għal iffrankar tal-elettriku ta’ 11 TWh fis-sena sal-2020, meta mqabbel mas-sitwazzjoni fejn ma tittieħed ebda miżura.
(11)
Il-livell tal-istorbju ta' kundizzjonatur tal-arja jaf ikun aspett importanti għall-utenti aħħarin. Sabiex dawn ikunu jistgħu jieħdu deċiżjoni infurmata, l-informazzjoni dwar l-emissjonijiet tal-istorbju għandhom jiġu inklużi fuq it-tikketta tal-kundizzjonaturi tal-arja.
(12)
L-informazzjoni pprovduta fuq it-tikketta għandha tinkiseb bis-saħħa ta’ proċeduri ta’ kejl affidabbli, preċiżi u riproduċibbli, li jqisu l-metodi ta' kejl l-aktar reċenti u avvanzati rikonoxxuti inkluż, fejn disponibbli, standards armonizzati adottati mill-korpi ta’ standardizzazzjoni Ewropej, kif elenkati fl-Anness I għad-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-regolamenti tekniċi (4).
(13)
Dan ir-Regolament għandu jispeċifika disinn u rekwiżiti uniformi fir-rigward tal-kontenut tat-tikketti għall-kundizzjonaturi tal-arja.
(14)
Barra minn hekk, dan ir-Regolament għandu jispeċifika r-rekwiżiti fir-rigward tad-dokumentazzjoni teknika u l-iskeda għall-kundizzjonaturi tal-arja.
(15)
Barra minn hekk, dan ir-Regolament għandu jispeċifika r-rekwiżiti fir-rigward tal-informazzjoni li trid tiġi pprovduta għal kwalunkwe forma ta' bejgħ mill-bogħod, reklami u materjal promozzjonali tekniku għall-kundizzjonaturi tal-arja.
(16)
Huwa xieraq li jkun hemm provvediment għal reviżjoni tad-dispożizzjonijiet ta’ dan ir-Regolament li tqis il-progress teknoloġiku.
(17)
Sabiex tkun iffaċilitata t-tranżizzjoni mid-Direttiva 2002/31/KE għal dan ir-Regolament, il-kundizzjonaturi tal-arja b'tikketta skont dan ir-Regolament għandhom jitqiesu konformi mad-Direttiva 2002/31/KE.
(18)
Il-fornituri li jkunu jixtiequ jqiegħdu fis-suq kundizzjonaturi tal-arja li jissodisfaw ir-rekwiżiti ta' klassijiet ogħla tal-effiċjenza enerġetika għandhom jitħallew jipprovdu tikketta li turi dawk il-klassijiet minn qabel id-data għall-wiri mandatorju ta' dawn il-klassijiet.
(19)
Id-Direttiva 2002/31/KE għandha għalhekk tiġi mħassra,
ADOTTAT DAN IR-REGOLAMENT:
Artikolu 1
Suġġett u ambitu ta’ applikazzjoni
1. Dan ir-Regolament jistabbilixxi rekwiżiti għat-tikkettar u l-għoti ta' informazzjoni supplimentari dwar il-prodott għal kundizzjonaturi tal-arja operati mill-provvista elettrika (il-mejn) b'kapaċità nominali ta' ≤ 12kW għat-tkessiħ, jew tisħin jekk il-prodott ma jkollux funzjoni ta' tkessiħ.
2. Dan ir-Regolament ma għandux japplika għal:
a)
apparat li juża sorsi tal-enerġija li mhumiex elettriċi,
b)
kundizzjonaturi tal-arja li n-naħa tal-kondensur jew in-naħa tal-evaporatur tagħhom, jew it-tnejn, ma jużawx l-arja bħala mezz għat-trasferiment tas-sħana.
Artikolu 2
Definizzjonijiet
Flimkien mad-definizzjonijiet stipulati fl-Artikolu 2 tad-Direttiva 2010/30/UE tal-Parlament Ewropew u tal-Kunsill (5), għandu japplika dan li ġej:
(1)
“kundizzjonatur tal-arja” tfisser mezz li kapaċi jkessaħ jew isaħħan, jew it-tnejn, l-arja ta' ġewwa, billi juża ċiklu ta' kompressjoni tal-fwar imħaddem minn kompressur elettriku, inkluż kundizzjonaturi tal-arja li jipprovdu funzjonalitajiet addizzjonali bħad-deumidifikazzjoni, il-purifikazzjoni tal-arja, il-ventilazzjoni jew it-tisħin supplimentari tal-arja permezz ta' tisħin bir-reżistenza elettrika, kif ukoll apparat li jista' juża l-ilma (jew ilma kkondensat li jiġi ffurmat fuq in-naħa tal-evaporatur jew ilma miżjud esternament) għall-evaporazzjoni fuq il-kondensur, dejjem sakemm il-mezz jista' wkoll jaħdem mingħajr l-użu ta' ilma addizzjonali, billi juża biss l-arja;
(2)
“kundizzjonatur tal-arja b'kanal doppju” tfisser kundizzjonatur tal-arja li fih, waqt it-tkessiħ jew it-tisħin, il-kondensur (jew l-evaporatur) tal-unità tiddaħħallu l-arja mill-ambjent ta' barra l-unità minn kanal u tintrema lejn l-ambjent ta' barra minn kanal ieħor, u li jitqiegħed għal kollox fl-ispazju li jrid jiġi kkundizzjonat, qrib ta' ħajt;
(3)
“kundizzjonatur tal-arja b'kanal singolu” tfisser kundizzjonatur tal-arja li fih, waqt it-tkessiħ jew it-tisħin, il-kondensur (jew l-evaporatur) tiddaħħallu l-arja mill-ispazju li għandu l-unità fih u tintrema 'l barra minn dan l-istess spazju;
(4)
“kapaċità nominali”(Prated) tfisser il-kapaċità tat-tkessiħ jew tat-tisħin taċ-ċiklu tal-kompressjoni tal-fwar tal-unità b'kundizzjonijiet nominali standard;
(5)
“utent aħħari” tfisser konsumatur li jixtri jew li hu mistenni jixtri kundizzjonatur tal-arja;
(6)
“punt tal-bejgħ” tfisser post fejn kundizzjonaturi tal-arja jintwerew jew jiġu offruti għall-bejgħ, għall-kiri jew għax-xiri bin-nifs.
Għall-finijiet tal-Annessi II sa VIII, definizzjonijiet addizzjonali huma stipulati fl-Anness I.
Artikolu 3
Responsabbiltajiet tal-fornituri
1. Il-fornituri għandhom jieħu azzjoni kif deskritt fil-punti (as) sa (g):
(a)
tiġi pprovduta tikketta stampa għal kull kundizzjonaturi tal-arja li josserva l- klassijiet tal-effiċjenza enerġetika kif stipulat fl-Anness II. It-tikketta għandha tosserva l-format u l-kontenut tat-tagħrif kif stipulat fl-Anness III. Għall-kundizzjonaturi tal-arja, għajr kundizzjonaturi tal-arja b'kanal singolu u doppju, trid tiġi pprovduta tikketta stampata, mill-inqas fl-imballaġġ tal-unità ta' barra, għal mill-inqas kombinazzjoni waħda ta' unitajiet ta' ġewwa u ta' barra bi proporzjon ta' kapaċità 1. Għal kombinazzjonijiet oħra, l-informazzjoni tista' tiġi alternattivament ipprovduta fuq sit elettroniku b'aċċess ħieles;
(b)
għandha tkun disponibbli skeda tal-prodott kif stipulat fl-Anness IV. Għall-kundizzjonaturi tal-arja, għajr kundizzjonaturi tal-arja b'kanal singolu u doppju, trid tiġi pprovduta skeda tal-prodott, mill-inqas fl-imballaġġ tal-unità ta’ barra, għal mill-inqas kombinazzjoni waħda ta' unitajiet ta' ġewwa u ta' barra bi proporzjon ta' kapaċità 1. Għal kombinazzjonijiet oħra, l-informazzjoni tista' tiġi alternattivament ipprovduta fuq sit elettroniku b'aċċess ħieles;
(c)
dokumentazzjoni teknika kif stipulat fl-Anness V tkun disponibbli elettronikament fuq talba lill-awtoritajiet tal-Istati Membri u l-Kummissjoni;
(d)
jekk tkun qed tagħti informazzjoni relatata mal-enerġija jew mal-prezz, kwalunkwe pubbliċità għal mudell speċifiku ta’ kundizzjonatur tal-arja għandha tindika l-klassi tal-effiċjenza enerġetika. Meta tkun possibbli aktar minn klassi waħda tal-effiċjenza, il-fornitur jew il-manifattur, kif ikun xieraq, għandu jiddikjara l-effiċjenza enereġetika għat-tisħin mill-inqas fl-istaġun ta’ tisħin “Medju”. Għandha tingħata informazzjoni kif stipulat fl-Anness VI f’każijiet fejn l-utenti aħħarin ma jistgħux ikunu mistennija li jaraw il-prodott muri;
(e)
kwalunkwe materjal promozzjonali tekniku dwar mudell speċifiku ta’ kundizzjonatur tal-arja li jiddeskrivi l-parametri tekniċi speċifiċi jkun jinkludi l-klassi tal-effiċjenza enerġetika ta' dak il-mudell kif stipulat fl-Anness II;
(f)
istruzzjonijiet għall-użu jkunu disponibbli;
(g)
kundizzjonaturi tal-arja b'kanal singolu għandhom jissejħu “kundizzjonaturi tal-arja lokali” fuq l-imballaġġ, id-dokumentazzjoni dwar il-prodott u fuq kwalunkwe materjal pubbliċitarju, ikunx elettroniku jew fuq il-karta.
2. Il-klassi tal-effiċjenza enerġetika għandha tiġi determinata skont kif stipulat fl-Anness VII.
3. Il-format tat-tikketta għall-kundizzjonaturi tal-arja għajr kundizzjonaturi tal-arja b'kanal singolu u doppju għandhom ikunu kif stipulat fl-Anness III.
4. Għall-kundizzjonaturi tal-arja, għajr kundizzjonaturi tal-arja b'kanal singolu u doppju, il-format tat-tikketta stipulat fl-Anness III għandu jiġi applikat skont il-kalendarju li ġej:
(a)
fir-rigward tal-kundizzjonaturi tal-arja, għajr kundizzjonaturi tal-arja b'kanal singolu u doppju, imqiegħda fis-suq mill-1 ta’ Jannar 2013, it-tikketti bil-klassijiet tal-effiċjenza enerġetika A, B, C, D, E, F, G għandhom ikunu skont il-punt 1.1 tal-Anness III għall-kundizzjonaturi tal-arja riversibbli, il-punt 2.1 tal-Anness III għall-kundizzjonaturi tal-arja li jkessħu biss u l-punt 3.1 tal-Anness III għall-kundizzjonaturi tal-arja li jsaħħnu biss.
(b)
fir-rigward tal-kundizzjonaturi tal-arja, għajr kundizzjonaturi tal-arja b'kanal singolu u doppju, imqiegħda fis-suq mill-1 ta’ Jannar 2015, it-tikketti bil-klassijiet tal-effiċjenza enerġetika A+, A, B, C, D, E, F, għandhom ikunu skont il-punt 1.2 tal-Anness III għall-kundizzjonaturi tal-arja riversibbli, il-punt 2.2 tal-Anness III għall-kundizzjonaturi tal-arja li jkessħu biss u l-punt 3.2 tal-Anness III għall-kundizzjonaturi tal-arja li jsaħħnu biss;
(c)
fir-rigward tal-kundizzjonaturi tal-arja, għajr kundizzjonaturi tal-arja b'kanal singolu u doppju, imqiegħda fis-suq mill-1 ta’ Jannar 2019, it-tikketti bil-klassijiet tal-effiċjenza enerġetika A++, A+, A, B, C, D, E, għandhom ikunu skont il-punt 1.3 tal-Anness III għall-kundizzjonaturi tal-arja riversibbli, il-punt 2.3 tal-Anness III għall-kundizzjonaturi tal-arja li jkessħu biss u l-punt 3.3 tal-Anness III għall-kundizzjonaturi tal-arja li jsaħħnu biss;
(d)
fir-rigward tal-kundizzjonaturi tal-arja, għajr kundizzjonaturi tal-arja b'kanal singolu u doppju, imqiegħda fis-suq mill-1 ta’ Jannar 2017, it-tikketti bil-klassijiet tal-effiċjenza enerġetika A+++, A++, A+, A, B, C, D, għandhom ikunu skont il-punt 1.4 tal-Anness III għall-kundizzjonaturi tal-arja riversibbli, il-punt 2.4 tal-Anness III għall-kundizzjonaturi tal-arja li jkessħu biss u l-punt 3.4 tal-Anness III għall-kundizzjonaturi tal-arja li jsaħħnu biss;
5. Il-format tat-tikketta għall-kundizzjonaturi tal-arja mqiegħda fis-suq mill-1 ta’ Jannar 2013 bil-klassijiet tal-effiċjenza enerġetika A+++, A++, A+, A, B, C, D għandhom ikunu skont il-punt 4.1 tal-Anness III għall-kundizzjonaturi tal-arja riversibbli b'kanal doppju, il-punt 4.3 tal-Anness III għall-kundizzjonaturi tal-arja b'kanal doppju li jkessħu biss u l-punt 4.5 tal-Anness III għall-kundizzjonaturi tal-arja b'kanal doppju li jsaħħnu biss;
6. Il-format tat-tikketta għall-kundizzjonaturi tal-arja b'kanal singolu mqiegħda fis-suq mill-1 ta’ Jannar 2013 bil-klassijiet tal-effiċjenza enerġetika A+++, A++, A+, A, B, C, D għandhom ikunu skont il-punt 5.1 tal-Anness III għall-kundizzjonaturi tal-arja riversibbli b'kanal singolu, il-punt 5.3 tal-Anness III għall-kundizzjonaturi tal-arja b'kanal singolu li jkessħu biss u l-punt 5.5 tal-Anness III għall-kundizzjonaturi tal-arja li jsaħħnu biss;
Artikolu 4
Responsabbiltajiet tal-bejjiegħa
In-negozjanti għandhom jiżguraw li:
(a)
l-kundizzjonaturi tal-arja, fil-punt tal-bejgħ, ikollhom it-tikketta pprovduta mill-fornituri skont l-Artikolu 3(1) fuq in-naħa ta' barra l-faċċata jew fuq il-wiċċ ta’ fuq tal-apparat, b'tali mod li tkun tidher ċar;
(b)
il-kundizzjonaturi tal-arja offruti għall-bejgħ, kiri jew xiri bin-nifs fejn l-utent aħħari ma jistax ikun mistenni li jara l-prodott muri, ikunu kkummerċjalizzati bl-informazzjoni li għandha tingħata mill-fornituri skont l-Annessi V u VI;
(c)
jekk tkun qed tagħti informazzjoni relatata mal-enerġija jew mal-prezz, kwalunkwe pubbliċità għal mudell speċifiku ta’ kundizzjonatur tal-arja tindika l-informazzjoni dwar il-prezz jew il-klassi tal-effiċjenza enerġetika. Meta tkun possibbli aktar minn klassi waħda tal-effiċjenza, il-fornitur/manifattur għandu jiddikjara l-effiċjenza enereġetika f'mill-inqas iż-żona tal-istaġun “Medju”;
(d)
kwalunkwe materjal tekniku promozzjonali dwar mudell speċifiku li jiddeskrivi l-parametri tekniċi ta’ kundizzjonatur tal-arja jkun jinkludi l-klassi(jiet) tal-effiċjenza enerġetika tal-mudell u l-istruzzjonijiet għall-użu mogħtija mill-fornitur. Meta tkun possibbli aktar minn klassi waħda tal-effiċjenza, il-fornitur/manifattur għandu jiddikjara l-effiċjenza enereġetika f'mill-inqas iż-żona tal-istaġun “Medju”.
(e)
kundizzjonaturi tal-arja b'kanal singolu għandhom jissejħu “kundizzjonaturi tal-arja lokali” fuq l-imballaġġ, id-dokumentazzjoni dwar il-prodott u fuq kwalunkwe materjal pubbliċitarju, ikunx elettroniku jew fuq il-karta.
Artikolu 5
Metodi ta' kejl
L-informazzjoni li trid tingħata skont l-Artikolu 3 għandha tinkiseb bis-saħħa ta’ proċeduri ta’ kejl affidabbli, preċiżi u riproduċibbli, li jqisu l-metodi ta' kejl u l-metodu tal-kalkolu l-aktar avvanzati rikonoxxuti, kif stipulat fl-Anness VII.
Artikolu 6
Proċedura tal-verifika għall-finijiet ta' sorveljanza tas-suq
Meta l-Istati Membri jivvalutaw il-konformità tal-klassi ddikjarata tal-effiċjenza enerġetika, il-konsum annwali jew ta' kull siegħa tal-effiċjenza enerġetika, kif xieraq, u l-emissjonijiet tal-istorbju, għandhom japplikaw il-proċedura stipulata fl-Anness VIII.
Artikolu 7
Reviżjoni
Il-Kummissjoni għandha tirrevedi dan ir-Regolament fid-dawk tal-progress teknoloġiku sa mhux aktar tard minn ħames snin mid-dħul fis-seħħ tiegħu. Trid partikolarment tingħata attenzjoni lil kwalunkwe bidla sinifikanti fis-sehem mis-suq ta' tipi varji ta' apparat.
Artikolu 8
Revoka
Id-Direttiva 2002/31/KEE ġiet imħassra mill-1 ta’ Jannar 2013.
Artikolu 9
Dispożizzjonijiet tranżizzjonali
1. Il-kundizzjonaturi tal-arja mqiegħda fis-suq qabel l-1 ta' Jannar 2013 għandhom jikkonformaw mad-dipożizzjonijiet stipulati fid-Direttiva 2002/31/KE.
Artikolu 10
Id-dħul fis-seħħ u l-applikazzjoni
1. Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
2. Għandu japplika mill-1 ta’ Jannar 2013.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmula fi Brussel, l-4 ta’ Mejju 2011.

Labels: 3
14
1
20